*****

ΟΔΗΓΙΑ ΤΗΣ ΕΠΙΤΡΟΠΗΣ

της 19ης Δεκεμβρίου 1989

για τον προσδιορισμό, κατ' εφαρμογή του άρθρου 6 της οδηγίας 88/379/ΕΟΚ, των κατηγοριών των παρασκευασμάτων των οποίων οι συσκευασίες πρέπει να είναι εφοδιασμένες με σύστημα ασφαλείας για τα παιδιά ή/και με ανάγλυφη προειδοποίηση του κινδύνου

(90/35/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 88/379/ΕΟΚ του Συμβουλίου της 7ης Ιουνίου 1988 σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την ταξινόμηση, τη συσκευασία και την επισήμανση των επικίνδυνων παρασκευασμάτων (1), όπως τροποποιήθηκε τελευταία από την οδηγία 89/178/ΕΟΚ (2), και ιδίως το άρθρο 6 παράγραφος 3,

Εκτιμώντας:

ότι το άρθρο 6 παράγραφος 2 της οδηγίας 88/379/ΕΟΚ προβλέπει ότι οι περιέκτες ορισμένων κατηγοριών επικίνδυνων παρασκευασμάτων που προσφέρονται ή πωλούνται στο ευρύτερο κοινό πρέπει να είναι εφοδιασμένοι με σύστημα ασφαλείας για τα παιδιά ή/και να φέρουν μια ανάγλυφη προειδοποίηση του κινδύνου· ότι το άρθρο 6 παράγραφος 3 προβλέπει ότι οι κατηγορίες των επικίνδυνων παρασκευασμάτων των οποίων η συσκευασία πρέπει να είναι εφοδιασμένη με τα συστήματα που αναφέρονται παραπάνω ορίζονται σύμφωνα με τη διαδικασία του άρθρου 21 της οδηγίας 67/548/ΕΟΚ του Συμβουλίου (3), όπως τροποποιήθηκε τελευταία από την οδηγία 88/490/ΕΟΚ (4)·

ότι όλες οι μορφές συσκευασίας που είναι επαρκώς προφυλαγμένες κατά της επέμβασης των παιδιών, ιδιαίτερα όσες ανταποκρίνονται στις διεθνείς προδιαγραφές, μπορούν να θεωρηθούν σαν συσκευασίες με συστήματα ασφαλείας για τα παιδιά·

ότι τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που έχουν ως στόχο την εξάλειψη των τεχνικών εμποδίων στις συναλλαγές στον τομέα των επικίνδυνων ουσιών και παρασκευασμάτων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Ανεξάρτητα από τη χωρητικότητα της συσκευασίας τους, τα παρασκευάσματα που προσφέρονται ή διατίθενται στο ευρύτερο κοινό και επισημαίνονται ως άκρως τοξικά, τοξικά ή διαβρωτικά, σύμφωνα με τις διατάξεις του άρθρου 7 της οδηγίας 88/379/ΕΟΚ και με τις προϋποθέσεις που προβλέπονται στο άρθρο 3 της εν λόγω οδηγίας, πρέπει να είναι εφοδιασμένα με σύστημα ασφαλείας για τα παιδιά και να φέρουν ανάγλυφη προειδοποίηση του κινδύνου.

Το σύστημα αυτό πρέπει να είναι σύμφωνο με τις προδιαγραφές του παραρτήματος ΙΧ, μέρη Α και Β της οδηγίας 67/548/ΕΟΚ.

Άρθρο 2

Ανεξάρτητα από τη χωρητικότητα της συσκευασίας τους, τα παρασκευάσματα που προσφέρονται ή διατίθενται στο ευρύτερο κοινό και επισημαίνονται ως βλαβερά, εξαιρετικά αναφλέξιμα ή εύκολα αναφλέξιμα, σύμφωνα με τις διατάξεις του άρθρου 7 και υπό τις προϋποθέσεις που προβλέπονται στο άρθρο 3 της οδηγίας 88/379/ΕΟΚ, πρέπει να φέρουν ανάγλυφη προειδοποίηση του κινδύνου.

Η ένδειξη αυτή πρέπει να είναι σύμφωνη με τις προδιαγραφές του παραρτήματος ΙΧ, μέρος Β της οδηγίας 67/548/ΕΟΚ.

Άρθρο 3

Τα κράτη μέλη θεσπίζουν και δημοσιεύουν μέχρι τις 31 Δεκεμβρίου 1990 τις αναγκαίες διατάξεις για να συμμορφωθούν με την παρούσα οδηγία.

Πληροφορούν αμέσως σχετικά την Επιτροπή.

Εφαρμόζουν αυτές τις διατάξεις από τις 10 Ιουνίου 1991 το αργότερο.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 19 Δεκεμβρίου 1989.

Για την Επιτροπή

Martin BANGEMANN

Αντιπρόεδρος

(1) ΕΕ αριθ. L 187 της 16. 7. 1988, σ. 14.

(2) ΕΕ αριθ. L 64 της 8. 3. 1989, σ. 18.

(3) ΕΕ αριθ. 196 της 16. 8. 1967, σ. 1.

(4) ΕΕ αριθ. L 259 της 19. 9. 1988, σ. 1.